অনন্য রেকর্ড করলেন সিনার-আলকারাজ ‘জুটি’!

স্পোর্টস ডেস্ক: ইউএস ওপেন (US Open 2025) চ্যাম্পিয়ন হয়েছেন কার্লোস আলকারাজ (Carlos Alcaraz)। ফাইনালে ইতালির ইয়ানিক সিনারকে (Jannik Sinner) ৬-২, ৩-৬, ৬-১, ৬-৪ ফলে হারিয়ে দিয়েছেন স্প্যানিশ তারকা। এ বছর উইম্বলডনে আলকারাজকে হারিয়ে চ্যাম্পিয়ন হয়েছিলেন সিনার। বছরের শেষ গ্র্যান্ড স্ল্যামে (Grand Slam) মধুর প্রতিশোধ নিলেন আলকারাজ। তবে এই দুজনে মিলেই গড়লেন এক অনন্য রেকর্ড।

এবারের যুক্তরাষ্ট্র ওপেন শেষ হওয়ার পর দুই খেলোয়াড় মিলে জিতে নিয়েছেন শেষ আটটি গ্র্যান্ড স্ল্যাম। দুজনেই পেয়েছেন চারটি করে খেতাব। ওপেন টেনিস যুগে এমন এর আগে কখনও ঘটেনি। সেদিক থেকে অনন্য রেকর্ডের অধিকারী হয়েছেন সিনার ও আলকারাজ।

আরও পড়ুন: পাঞ্জাবে বন্যাদুর্গতদের সাহায্যে এগিয়ে এলেন হরভজন সিং

কোনও সন্দেহ নেই, আগামী বেশ কয়েক বছর এই দু’জনই টেনিস দুনিয়া কাঁপাবেন। এ বছর উইম্বলডনে সিনার এবং আলকারাজই ফাইনালে উঠেছিলেন, যেখানে শেষ হাসি হাসেন প্রথমজন। মার্কিন মুলুকের গ্র্যান্ড স্ল্যামে বদলা নেওয়ার বড় সুযোগ ছিল আলকারাজের এবং সেই সুযোগের সদ্ব্যবহার করেছেন তিনি।

শুধু বদলা নয়, ইতিহাস সৃষ্টির হাতছানি ছিল স্প্যানিশ টেনিস তারকার। ফাইনালে সিনারকে যদি স্ট্রেট সেটে হারাতে পারতেন তাহলে এই টুর্নামেন্ট একটা সেটও না খুইয়ে চ্যাম্পিয়ন হতেন। ওপেন যুগে পাঁচজন খেলোয়াড়ের গ্র্যান্ড স্ল্যামে (Grand Slam) এই কীর্তি আছে, কিন্তু যুক্তরাষ্ট্র ওপেনে কারও নেই। আলকারাজ সেই রেকর্ড সৃষ্টি করার সুযোগ পেয়েছিলেন, কিন্তু ফাইনালে দ্বিতীয় সেট ছিনিয়ে নেন সিনার।